[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.9.2006

COM(2006) 480 végleges

A BIZOTTSÁG JELENTÉSEA TANÁCSNAK ÉS AZ EURÓPAI PARLAMENTNEK

Makaó Különleges Közigazgatási Terület: 2005. évi jelentés

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Makaó Különleges Közigazgatási Terület: 2005. évi jelentés

Makaó Különleges Közigazgatási Terület politikai helyzete 2005-ben mindvégig stabil maradt. Az év kulcsfontosságú politikai eseménye a törvényes választások megtartása volt. A kampány számos állítólagos választási csalása ellenére, maguk a választások tisztességesen és szabályszerűen zajlottak. A kiemelkedően magas részvételi arány Makaó politikai fejlődésének pozitív mutatója volt. Az Európai Bizottság üdvözli ezt és úgy véli, hogy Makaó népének növekvő politikai érettsége jó alapot biztosít az általános választójog megvalósításához.

A kormányzó, Edmund Ho novemberben tartott éves beszámolójában számos új kezdeményezést jelentett be, többek között az oktatási, jóléti és lakásépítési források növekedését. Azt is bejelentette, hogy 2007-ben valószínűleg elindítanak egy a demokrácia fejlesztésére irányuló tervet, bár ugyanakkor hallgatólagosan kizárta a közvetlen választások és az általános választójog lehetőségét a 2009-es kormányzói és törvénykezési tanácsi választásokra. A Bizottság üdvözli Ho úr új kezdeményezéseit és várja a demokrácia fejlesztési terv elindítását.

2005. októberében pénzmosás- és terrorizmusellenes javaslatokat terjesztettek a törvénykezési tanács elé. Mindkét jogalkotási javaslatot elvben elfogadták és várhatóan 2006 nyár előtt életbe léptetik. A Bizottság üdvözli a Különleges Közigazgatási Terület kormányának gyors válaszát ezekre és a pénzmosás kérdésével kapcsolatban hangsúlyozza a területen zajló, pénzmosáshoz kapcsolódó tiltott tevékenységek leküzdésének fontosságát.

Makaó gazdasága 2005-ben tovább növekedett, bár lassabban, mint az előző három év (kétszámjegyű) növekedése; mindazonáltal a GDP erőteljes növekedése 6,7 % volt. A turizmus, a szerencsejáték és a szórakoztatás ágazatai tovább bővültek és meghatározták a gazdasági növekedés irányát. Másrészről az árukereskedelem csökkent, elsősorban a globális textil kvóták 2005-ös emelése miatt. A Makaóval kapcsolatos statisztikák szerint az EU-ba irányuló export 31 %-kal csökkent 3,4 milliárd patacasra (340 millió euro), illetve az összes kivitel 17 %-ára.

A kereskedelmi kérdések tekintetében a Bizottság elismeri Makaó Különleges Közigazgatási Terület kormányának további erőfeszítéseit a szellemi tulajdonjogok védelmét szolgáló jogi keret és végrehajtási struktúra korszerűsítése érdekében. Ugyanakkor a Bizottság kifejezte aggodalmát a TV jelek jogbitorlásával kapcsolatban. A Bizottság szorgalmazza, hogy a Különleges Közigazgatási Terület kormánya megtegye szükséges intézkedéseket a törvényes jelszolgáltatók és a szerzői jogdíjak tulajdonosainak védelme érdekében.

2005 jó év volt az EU és Makaó közötti kétoldalú kapcsolatok szempontjából. Barroso elnök júliusi makaói látogatása volt az első bizottsági elnöki látogatás az ország területén. Barroso elnök és a kormányzó hangsúlyozta a kétoldalú kapcsolatok további erősítésének fontosságát.

MELLÉKLET

1. POLITIKAI ESEMÉNYEK

A politikai helyzet Makaó KKT-n ebben az esztendőben is mindvégig igen stabil volt, s az év legfontosabb politikai eseménye a törvényhozási választások megtartása volt.

A törvényhozási választások

Makaó KKT-n eddig két törvényhozási választást tartottak, egyszer a portugál közigazgatás ideje alatt, egyszer pedig 2001-ben, két esztendővel azután, hogy a terület ismét Kína joghatósága alá került. A 2005-ös választásokat az jellemezte, hogy a KKT alaptörvényének rendelkezései szerint két további, közvetlen képviselői mandátumot hoztak létre a törvényhozásban.

A makaói választók szeptember 25-én rekordszámban jelentek meg, hogy 12 képviselőt válasszanak az összesen 29 tagú törvényhozásba. A választások napja viszonylag nyugalomban telt, leszámítva a választási irodához érkezett néhány panaszt és a szavazáshoz kapcsolódó elszigetelt dulakodást. Makaó harmadik közvetlen törvényhozási választásain közel 130 000 választó adta le szavazatát, ami a 2001-es választások 52%-os részvételi arányához képest rekord nagyságú, 59 %-os részvételt eredményezett. A közvetlen választás nyertese a választók kb. 25 %-ának támogatásával a demokráciapárti tábor lett. Azonban a makaói összetett, vegyes arányos választási rendszer miatt csak két képviselői helyet sikerült szerezniük. A hagyományos üzleti, alkalmazotti és közszolgálati szövetségek hat helyet szereztek, míg a maradék négyet a kaszinóüzlethez kapcsolódó jelöltek nyerték el.

További tíz képviselő közvetett módon, ellenjelölt nélkül került be Makaó négy választókerületéből. A vállalatok, az alkalmazottak és a szakmai szervezetek képviselőiből álló kis szavazói csoport azon jelöltek közül választott, akiknek összesített szavazatszáma nem haladta meg a 2250-et. Végül hét képviselőt közvetlenül Makaó kormányzója, Edmund Ho nevezett ki.

Bár maga a választás napja rendben telt, a kéthetes választási kampányt szavazatvásárlással és tisztességtelen magatartással kapcsolatos vádak, valamint a hatóságok korrupcióellenes fellépései jellemezték. A megfigyelők szerint az esetek azzal kapcsolatosak, hogy az üzleti világhoz és a kaszinókhoz kapcsolódó képviselők egyre fontosabb szerepet töltenek be Makaó politikai életében. A kampány főként az életminőség kérdéseire koncentrált, úgymint tömegközlekedés, oktatás, egészségügy, munkaerő-import, munkanélküliség, szociális ellátások, közbiztonság és az idősekről való gondoskodás. Hong Kongtól eltérően Makaó politikai életét elsősorban helyi témák uralták, míg a demokratizálódás és az anyaországgal fenntartott kapcsolatok kisebb figyelmet kaptak.

A fent említett incidensek ellenére az Európai Bizottság úgy véli, hogy a választások korrekt módon, rendben zajlottak. Az esőzések és a tájfun-előrejelzés ellenére is rekordarányú részvétel pozitív jelzés Makaó politikai fejlődésére nézve, valamint a növekvő makaói állampolgári öntudat és a demokrácia iránti elkötelezettség jele. Az Európai Bizottság üdvözli ezt és úgy véli, hogy Makaó állampolgárainak növekvő politikai érettsége jó alapot biztosít az általános választójog megvalósításához.

A kormányzó politikai beszámolója

A makaói kormányzó 2005. november 15-én tartotta meg 7. politikai beszámolóját, amelyben elsősorban az emberierőforrás-fejlesztésre, a szociális ellátásokra, a gazdasági fejlődésre és a közszolgálat reformjára koncentrált. E politikai beszámoló egyik fő újítása a munkaerőimportra kivetett többleti díj, amelyet a munkaerő-átképzésre és a makaói állampolgárokat foglalkoztató KKV-k támogatására fordítanak. Ez az elmúlt években rendkívül érzékeny témának számított, mivel Makaónak a gazdasági növekedés kezeléséhez egyre nagyobb számú szakképzett munkaerő előtt kellett megnyitnia a kapukat. Ez az intézkedés a helyi állampolgárok aggodalmainak eloszlatását szolgálja, csakúgy mint a makaói állampolgárok foglalkoztatás terén való előnyben részesítésére irányuló program.

Politikai téren a kormányzó a politikai pragmatizmus, a folytonosság és a fokozatos reformok célkitűzéseit hangsúlyozta. Kilátásba helyezve egy 2007-ben indítandó demokráciafejlesztési tervet, közvetett módon elutasította a közvetlen választások és az általános választójog kiterjesztését mind a 2009-es kormányzói, mind a törvényhozási választások esetében. A kormányzó az alaptörvény 23. cikkének hatálya alá tartozó nemzetbiztonsági jogalkotással kapcsolatban kijelentette, hogy e törvény még tervezési fázisban van.

Jelenleg a törvényhozás tagjainak 41 %-át választják meg közvetlen választások útján, míg a KKT kormányzóját egy 300 delegált tagból álló elektori bizottság választja meg. Az alaptörvény szerint Makaó módosíthatja a törvényhozás összeállításának módszerét, amennyiben "2009-ben és azután erre igény mutatkozik". Az Európai Bizottság üdvözli a kormányzó átfogó politikai programtervét, valamint az oktatás, szociális ellátás és lakáshelyzet javítására szolgáló pótlólagos forrásokra vonatkozó intézkedéseit, és nagy érdeklődéssel várja a bejelentett demokráciafejlesztési tervet.

A pénzmosás és a terrorizmus elleni küzdelemmel kapcsolatos jogalkotási munka

A pénzmosás elleni tevékenységekre vonatkozó szabályozási keret megerősítése érdekében a makaói KKT kormánya 2005 októberében egy a pénzmosás ellen irányuló törvényjavaslatot terjesztett a törvényhozás elé. E törvényjavaslat célja a pénzmosáshoz kapcsolódó tevékenységek, többek között a terrorizmus, a szervezett bűnözés, az üzleti bűnözés, a megvesztegetés, a kábítószer- és embercsempészet, illetve az illegális fegyverkereskedelem elleni küzdelem. 2005 szeptemberében az Egyesült Államok pénzügyminisztériuma (Department of the Treasury) azzal vádolta meg a Macao Bank, Banco Delta Asia SARL makaói székhelyű bankot, hogy az "egy elsősorban pénzmosás célját szolgáló vállalkozás", amely a Koreai Népi Demokratikus Köztársasággal (Észak-Korea) tart fenn kapcsolatokat. Edmund Ho kormányzó válaszában kifejtette, hogy "nem helyénvaló ilyen következtetést levonni anélkül, hogy bizonyítékok állnának rendelkezésre egy ilyen súlyos vádra." A makaói monetáris hatóság azonnal bizottságot állított fel az ügy kivizsgálására. A bankot a makaói kormány által kinevezett irányítóbizottság ellenőrzése alá helyezték.

Ezzel egyidőben egy terrorizmusellenes törvényjavaslatot is a törvényhozás elé terjesztettek. Általános vitát követően mindkét törvényjavaslatot elvben elfogadták, így ezek most a végleges törvénybe iktatást megelőző jogi eljárások előtt vannak, mely várhatóan 2006 nyara előtt fog megtörténni. A Bizottság üdvözli a Különleges Közigazgatási Terület kormányának gyors válaszát erre az esetre és hangsúlyozza a területen zajló, pénzmosáshoz kapcsolódó tiltott tevékenységek leküzdésének fontosságát.

2. A GAZDASÁG

A kaszinórendszer liberalizálásából származó nagyon gyors növekedést sikerült fenntartani. A megelőző három év kétszámjegyű növekedését követően a gazdaság bővülése 2005-ben lelassult, ami 6,7 %-os reál-GDP növekedést jelentett. Az elmúlt évben a növekedés elsődleges forrását a kaszinókhoz, a szórakoztató létesítményekhez és az ingatlanfejlesztéshez kapcsolódó tőkebeáramlás képezte. A turisták száma újabb rekordot ért el, ami a szerencsejáték és turisztikai ágazat felfutását eredményezte. Másrészről az árukereskedelem a globális textilkvóták 2005-ös emelése miatt jelentősen csökkent. A munkaerőpiac jelentősen javult, bár kezdetben mutatkoztak az inflációs nyomás jelei.

A kaszinóüzemeltetők száma 2006-ban várhatóan háromról hatra növekszik. Az új befektetők már elkezdték a következő évekre szóló nagyszabású beruházási tervek megvalósítását. A magánberuházások növekedése alapvetően a szálloda- és kaszinóprojektek beindulásának köszönhető. 2005 végén nagyjából 50 szálloda építkezése volt folyamatban vagy állt a makaói hatóságok általi projektértékelés alatt, ami 28 000 új vendégszobát jelent a jelenlegi kb. 11 000 szobás kapacitáson túl. A szerencsejáték ágazat működési környezetében rövid-középtávon várhatóan jelentős változások fognak történni, különösen a verseny fokozódása által.

A turizmus 2005-ben kedvező teljesítményt mutatott, miután több kaszinó és szórakoztató létesítmény is megnyílt. A beérkező turisták száma 12 %-os növekedéssel 18,7 milliós rekordszintet ért el. A turisták elsődleges származási országa a kontinentális Kína volt, amely a beérkezők több mint felé tette ki, ezt követte Hong Kong (30 %) és Tajvan (8 %). 2005 júliusában Makaó elérte, hogy Makaó történelmi városközpontját felvegyék az ENSZ Világörökség listájára. E kitüntető cím hozzá fog járulni Makaó vonzerejének, hírnevének és látogatói bázisának növeléséhez.

A turizmus dinamikus növekedése közvetlen haszonnal járt a szerencsejáték ágazatra nézve. Az összes szerencsejáték tevékenységből származó bruttó bevétel 2005-ben 45,8 milliárd patacas[1] volt (4,6 milliárd EUR), amelynek 98 %-át 17 kaszinó adta. A makaói kaszinók bruttó bevételük 35 %-át fizetik be közvetlen szerencsejáték-adóként, ami tavaly a költségvetési bevétel 72 %-át tette ki. A makaói KKT kormánya így élvezhette a kényelmes költségvetési többlet nyújtotta előnyöket, és lehetősége volt elindítani egy sor szociális-jóléti és oktatáspolitikai kezdeményezést.

Az ingatlanpiac növekedése az élénk befektetési kedvnek és az erős gazdasági teljesítménynek köszönhetően tovább folytatódott. Az átlagos lakásárak és az üzletkötések volumene 2005-ben jelentősen, 20 illetve 30 %-kal emelkedett. Az inflációs nyomás ugyanakkor aggodalomra adott okot, mivel az erős belföldi keresletnek, az importár-növekedésnek és az olajáremelkedésnek köszönhetően a 2004-es 1 %-ról 2005-ben 4,4 %-os szintet ért el.

A gyors gazdasági növekedés hatására megélénkült munkaerő-kereslet miatt a munkaerőpiaci helyzet is élesedett. A munkanélküliségi ráta a 2004-es 4,8 %-os szintről 2005 utolsó negyedévére meredeken, 3,9 %-ra csökkent, ami nyolc éve a legalacsonyabb arány. Bizonyos strukturális problémák tapasztalhatók a munkaerőpiacon, mivel hiány van megfelelően képzett munkaerőből, és nagyszámú nem megfelelően foglalkoztatott, középkorú, alacsonyan képzett munkavállaló van, aki nehezen boldogul a fejlődőben lévő szolgáltatási ágazatban. Az előző év utolsó negyedévében kb. 10 000 munkanélkülit és 39 000 külföldi munkavállalót regisztráltak.

Makaó gazdaságának leggyengébb ágazata tavaly az árukereskedelem volt. Az összes export 12 %-kal, 19,8 milliárd patacasra (1,99 milliárd EUR) csökkent, miután a WTO textil és ruházati megállapodásának 2005 januári lejártát követően eltörölték a globális textilkvótákat. A textil és ruházati termékek továbbra is Makaó áruexportjának túlnyomó részét, az összes export 77 %-át képviselik. Ezzel párhuzamosan az erős belföldi kereslet 12 %-os importnövekedéshez vezetett, 31,3 milliárd patacas (3,1 milliárd EUR) importvolument elérve, ami megnövekedett, 11,5 milliárd patacas (1,15 milliárd EUR) összegű kereskedelmimérleg-hiányt eredményezett. A makaó statisztikai adatok szerint az EU-ba irányuló export 31 %-kal, 3,4 milliárd patacasra (340 millió EUR) esett vissza, ami számottevő csökkenés (az összes export 17 %-a). A további fontos exportpiacokat az USA, kontinentális Kína és Hong Kong jelentette a makaói összexporthoz viszonyított 48,7 %, 14,9 % illetve 9,8 %-os részesedéssel.

3. KERESKEDELMI KÉRDÉSEK

CEPA III

2005-ben kezdődött meg a CEPA (a kínai anyaország és Makaó közötti szorosabb gazdasági és kereskedelmi kapcsolatok létrehozását célzó) megállapodás harmadik szakasza. 2003-ban kötötték meg a két térség között a kereskedelmi liberalizációról folytatott folyamatos megbeszéléseknek fórumot biztosító keretegyezményt (CEPA I), amelyhez kapcsolódóan 2004-ben kiegészítő jegyzőkönyvet (CEPA II) írtak alá. A CEPA III értelmében a jelenleg Makaóból származó összes áru vámmentességben részesül. A 2005-ös tárgyalásokon elfogadott anyaországi vámtarifa szerinti, 91 termékre vonatkozó eredetmeghatározási szabály értelmében 2006. január 1-jétől kezdődően összesen 600 makaói termék részesül vámmentességben. A szolgáltatáskereskedelem esetében az összesen 26 szolgáltatási ágazatból 10-ben további könnyítéseket vezettek be a piacrajutás terén. Mivel a CEPA nem vonatkozik a potenciális kereskedelmi vagy "egyéb" vámsorokra, a vámsorsokra (vagy termékekre) vonatkozó hatálya igen szűk.

Az alkalmazás első két évében csak kis mennyiségű árut exportáltak a CEPA keretében (kb. 8,3 millió patacas, 920 000 EUR). A szolgáltatóipar a feldolgozóiparhoz képest jobban kihasználta a szabadkereskedelmi megállapodás által biztosított lehetőségeket. A közlekedési és a logisztikai ágazat volt a legaktívabb a CEPA besorolások megszerzésében, melynek révén bővíthette a kínai anyaországban lebonyolított forgalmát.

Az offshore adórendszer felülvizsgálata

A makaói kormány 2005. június 14-től kezdődően módosította az offshore vállalati adózási rendszert a gazdaság túlfűtöttségének mérséklése érdekében. 1999-ben az előző makaói kormány azért vezette be az offshore rendszert, hogy támogassa Makaó offshore kereskedelmi központtá való fejlődését. A jóváhagyott offshore tevékenységek hatályát az eredeti 20 szektorról nyolcra csökkentették, amely főleg műszaki kisegítő tevékenységekre terjed ki. Az offshore vállalatok többsége valószínűleg olyan hong kongi székhelyű vállalat, amely az alacsonyabb adók előnyeit kívánja kihasználni. A hong kongi KKT kormánya üdvözölte a változást.

Makaó-Zhuhai határokon átnyúló ipari park

A Makaó és Zhuhai között elhelyezkedő, határokon átnyúló ipari parkot a Kínai Népköztársaság központi kormányának állami tanácsa hozta létre 2003 végén, és a Gyöngy-folyó torkolatvidékén zajló regionális együttműködés innovatív kísérletének szánták. A zóna két része a Zhuhai Park és a Makaó Park, az előbbit a Zhuhai települési önkormányzat, az utóbbit a Macao Industrial Park Development Co. Ltd. igazgatja. Megjegyzendő, hogy a parkba települők nem kapnak kedvezményes elbánást (sem munkaerőimport-rendszer, sem adókedvezmény formájában). Az eredetszabályok tekintetében a Makaó Parkban előállított és a kínai anyaországba exportált termékekre a CEPA eredetszabályok alkalmazandók. A máshová exportált termékek esetében a makaói eredetigazolást a WTO-szabályaival, illetve az importőr ország eredetszabályaival összhangban adják ki.

A Makaó Park építése folyamatban van, várhatóan 2006 végére kezdheti meg működését. A makaói kormány reméli, hogy az ipari park magasabb hozzáadott értéket előállító iparágakat fog a KKT-re vonzani. Az első fejlesztési fázis a vállalatok részéről kedvező fogadtatásra talált. A fontosabb beköltözők főként a gyógyszerészeti és ruházati iparban érdekeltek. Továbbra is kérdéses, vajon az elkészülő ipari park képes lesz-e diverzifikálni a szűk ipari bázist, valamint tompítani a textilkvóták globális eltörlésének hatásait. A textil- és ruházati ipar foglalkoztatja Makaó ipari munkavállalóinak csaknem 80 %-át, és az export 77 %-át adja.

A szellemi tulajdonjogok védelme

Miközben az Európai Bizottság elismeri, hogy Makaó a szellemi tulajdonjogok védelme érdekében folyamatos erőfeszítéseket tesz a jogi keret és a végrehajtási rendszer fejlesztésére, aggodalmának ad hangot a TV jelek jogbitorlásával kapcsolatos jelenlegi makaói helyzet miatt. Megjegyzi, hogy a műsorszórók évekig jogdíjfizetés nélkül továbbították az európai és amerikai tartalmú csatornák TV-jeleit, a megfelelő jogtulajdonosok engedélye vagy felhatalmazása nélkül. A Macau Cable TV társaság megállapodást írt alá a makaói KKT kormányával az előfizetéses TV-szolgáltatások kizárólagos biztosításáról, beleértve a globális és európai csatornákat is. A vállalat panasszal élt a műsorszórókkal szemben a makaói hatóságoknál, és évekig keresett tárgyalásos jogorvoslatot, kevés sikerrel. Az Európai Bizottság, illetve a jogbirtokosok származási országainak ismételt diplomáciai erőfeszítései ellenére Makaó még mindig adós a helyzet megoldására alkalmas válasszal. A Bizottság szorgalmazza, hogy a Makaói Különleges Közigazgatási Terület kormánya tegye meg a szükséges intézkedéseket a törvényes jelszolgáltatók és a szerzői jogdíjak tulajdonosainak hatékony védelme érdekében.

4. EU-MAKAÓI KAPCSOLATOK

Az Európai Bizottság – a Makaói Különleges Közigazgatási Terület esetében alkalmazott "egy ország-két rendszer" elv jelentőségét hangsúlyozva – 2005-ben aktív kétoldalú kapcsolatot tartott fenn a makaói KKT kormányával.

Az Európai Bizottság elnöke, Jose Manuel Barroso július 17-én és 18-án tett látogatást Makaón ötnapos kínai körútjának utolsó állomásaként, amely érintette Pekinget, Sanghajt és a Hong Kongi KKT-t. A területet első alkalommal látogatta meg a Bizottság elnöke. Megragadta az alkalmat, hogy meglátogassa az enklávé földvisszaszerzési munkálatait, a főbb új kaszinó és iparizóna-fejlesztési projekteket, valamint hogy találkozzon a Makaón letelepedett európaiakkal. Barroso elnök megbeszéléseket folytatott Edmund Ho makaói kormányzóval illetve Florinda Chan közigazgatási és igazságügyi államtitkárral. A két vezető rövid nyilatkozatban hangsúlyozta az EU-makaói kapcsolatok további megerősítésének jelentőségét, azonosította az együttműködés új területeit, továbbá állást foglalt a közös érdekeltségű területeken folytatandó szoros együttműködés mellett.

Június 2-án került sor a 11. EK-Makaói vegyesbizottsági ülésre Brüsszelben. Mindkét fél kifejezte az együttműködés fejlesztésére vonatkozó szándékát, többek között az új általános preferenciarendszer, a fordító- és tolmácsképzés, valamint a folyamatos jogi együttműködés területén. Az EK bátorította Makaót az EK globális programjaiban való részvételre, például az Erasmus Mundus felsőoktatási program keretében, kihasználva Makaó Európa és Ázsia közötti hídszerepét. Mindkét fél egyetértett az együttműködés új területeinek kiaknázásban is.

Az EU és Makaó közötti együttműködés elmélyítésével, fejlesztésével és szélesítésével kapcsolatos tartalmi és formai kérdések megvitatása céljából az Európai Bizottság Makaóba akkreditált Hong Kongi irodája 2005. október 26-án Makaóban szemináriumot tartott a makaói társadalom különböző csoportjainak több mint 30 képviselője részvételével.

[1] az euro és a patacas átlagos 2005-ös árfolyama 1 EUR=9,9721